# A kutatói akkreditáció célja és hatálya

A Kutatószoba az MNB belső rendszereitől elkülönítetten működő, az MNB elhelyezésére szolgáló épületben kialakított elkülönített, videomegfigyelő-rendszerrel ellátott környezet.

Az MNB az általa üzemeltett Kutatószobában biztosítja a kutatási célokra elérhetővé tett adatok hozzáférését, tudományos célú kutatás, valamint az adatok tudományos fejlődést elősegítő felhasználása céljából.

A kutatói akkreditáció célja az adathozzáférési igények tudományos céljának vizsgálata.

# A kutatói akkreditáció részei

A kutatói akkreditáció során az MNB egyrészt az adatkérő kutatót, illetve a hozzáférést igénylő kutató kutatással foglalkozó intézményének (a továbbiakban: intézmény) hátterét, másrészt pedig a kutatás tudományos célját vizsgálja. A vizsgálatok elvégzésének alapjául a kutató által benyújtott Kutatószobai igénybejelentő adatlap, valamint az annak mellékleteként benyújtandó dokumentumok szolgálnak. Szükség szerint a kutatói akkreditációs vizsgálat keretében további egyeztetésekre, dokumentumok bekérésére is sor kerülhet.

# A kutatói akkreditáció gyakorisága

Amennyiben minden, a kutatói akkreditációhoz szükséges dokumentum hiánytalanul rendelkezésre áll, az ügyfélkapcsolattartó a Kutatószobai igénybejelentő adatlap befogadását követően – a befogadási időpontról a kutatót tájékoztatva – 20 munkanapon belül elvégzi a kutatói akkreditációt, amelynek eredményéről e-mailben tájékoztatja a kutatót. Hiányosan kitöltött Kutatószobai igénybejelentő adatlap, illetve a kiegészítő dokumentumok hiánya esetén az ügyfélkapcsolattartó hiánypótlásra kéri fel a kutatót.

# A kutatói akkreditáció folyamata

Az akkreditációs vizsgálat két fő részből és a hozzá tartozó alábbi szempontok vizsgálatából épül fel:

## Kutató és intézményi hátterének vizsgálata a korábbi, MNB Kutatószobában folytatott kutatásokkal összefüggésben

### Kutató személyével kapcsolatban az MNB az alábbiakat vizsgálja:

* kutatói életpálya vagy diákstátusz,
* a kutató és az intézmény között fennálló jogviszony,
* a Kutatószobai igénybejelentő adatlap benyújtásának időpontját megelőző 5 év során megsértette-e az MNB Kutatószoba használatának szabályait vagy az MNB-vel kötött adathozzáférési szerződésben rögzített feltételeket;
* a Kutatószobai igénybejelentő adatlap benyújtásának időpontját megelőző 5 évben a kutató eleget tett-e a kutatásból származó eredményt tartalmazó publikáció nyilvános közzétételére, illetve MNB részére történő megküldésére irányuló kötelezettségének.

### Intézményi háttérrel kapcsolatban a MNB minden esetben az alábbiakat vizsgálja:

* intézmény jogállása,
* intézmény főtevékenysége és egyéb tevékenysége,
* kutatási tevékenység szerepe az intézmény működésében (amennyiben az intézmény a kutatási tevékenységet nem főtevékenységként végzi),
* intézmény kutatási területen a Kutatószobai igénybejelentő adatlap benyújtásának időpontját megelőző 5 évben elért főbb eredményei,
* intézmény kutatási eredményeinek nyilvánosságra hozatali eljárásrendje,
* a Kutatószobai igénybejelentő adatlap benyújtásának időpontját megelőző 5 év során az intézmény bármely kutatója megsértette-e az MNB Kutatószoba használatának szabályait vagy az MNB-vel kötött adathozzáférési szerződésben rögzített feltételeket;
* a Kutatószobai igénybejelentő adatlap benyújtásának időpontját megelőző 5 év során az MNB Kutatószobában végzett kutatások alapján létrejött eredményeken alapuló publikációk, művek, tanulmányok nyilvános közzététele megtörtént-e, azok egy példánya előzetesen megküldésre került-e az MNB részére, továbbá azokban feltüntetésre került-e az MNB mint adatforrás és az arra vonatkozó nyilatkozat, amely szerint az MNB-t nem terheli semmilyen felelősség az eredményekkel, illetve az azokból levont következtetésekkel kapcsolatban.

## Tudományos cél vizsgálata

* A megadott tudományos cél közérdeket, a tudományos haladást segíti-e. A tudományos kutatás eredményeként előálló ismeretnek a gazdaság, társadalom, környezet egészének céljait és nem egyes adatkérők kereskedelmi vagy haszonszerzési céljait kell szolgálnia. Az adathozzáférés eredményeként a kutatónak vagy más személynek a megszerzett ismeretek alapján egyoldalú versenyelőnye nem származhat.
* A tervezett kutatási eredmények nyilvánosságra hozatali rendje. Tudományos kutatás keretében csak olyan kutatási igények fogadhatók be, melyek eredménye nyilvánosan, bárki számára hozzáférhető.
* Annak indoklása, hogy az adott kutatási projekt a Kutatószobai hozzáférésre kért adatok nélkül milyen okból nem valósítható meg.